Svæðisfundur Rauða kross deilda á Vestfjörðum var haldinn á Þingeyri að þessu sinni . Mættir voru fulltrúar sex deilda ; Dýrafjarðar - , Bolungarvíkur - , Ísafjarðar - , Súðavíkur - , Súgandafjarðar - og Önundarfjarðardeild . Á fundinum var lögð fram verkefnaáætlun deildanna en þar er gert ráð fyrir fjölbreyttum verkefnum sem deildirnar vinna að í sameiningu á árinu 2011 . Anna Stefánsdóttir formaður Rauða kross Íslands var sérstakur gestur fundarins og fór yfir stefnu félagsins sem nú er í endurskoðun . Sjálfboðaliðar í deildum um allt land taka þátt í að endurskoða stefnuna sem síðan verður samþykkt endanlega á aðalfundi félagsins . Einnig var rætt um vinadeildarsamstarf deildanna á Vestfjörðum en þær eiga í vinasambandi við Rauða kross deild í North Bank í Gambíu . Sjálfboðaliðarnir á fundinum lýstu ánægju sinni með stærsta verkefnið á svæðinu sem er rekstur athvarfsins Vesturafls sem staðsett er á Ísafirði . Þar fer fram blómlegt starf og kom fram á fundinum að margt fólk hefur náð að styrkja sig og efla í Vesturafli . Sjálfboðið starf í tengslum við athvarfið einkum nytjamarkaðinn eflist með hverju ári .